आरा-पटना में लालू की करीबी RJD विधायक के घर 9 घंटे छापेमारी; दस्तावेज लेकर निकली टीम
CBI Raids 9 Locations in Land-for-Jobs Case लैंड फॉर जॉब्स केस में देशभर के 9 ठिकानों पर CBI ने रेड मारी है। लालू यादव के करीबी RJD विधायक किरण देवी के ठिकानों पर मंगलवार को छापेमारी की।
लैंड फॉर जॉब्स केस में देशभर के 9 ठिकानों पर CBI ने रेड मारी है। लालू यादव के करीबी RJD विधायक किरण देवी के ठिकानों पर मंगलवार को छापेमारी की। उनके आरा और पटना में एक साथ टीम ने कार्रवाई की है। आरा में अंगियांव स्थित उनके आवास पर करीब 6 बजे CBI की 8 सदस्यीय टीम पहुंची थी।
सीबीआई की टीम राजद विधायक किरण देवी से दस्तावेज को लेकर पूछताछ की। विधायक के घर पर करीब दस घंटों से छापेमारी के बाद टीम जब्त दस्तावेज लेकर चली गई।
सीबीआई की छापेमारी खत्म होने के बाद विधायक किरण देवी के पति और राजद के पूर्व विधायक अरुण यादव ने कहा कि बीजेपी के लोग 2024 लोकसभा चुनाव को देखते हुए यह सब करवा रहे हैं। दबाव बनाने के लिए महागठबंधन के नेताओं के घर रेड की जा रही है। लालू यादव के पार्टी के जो मजबूत साथी हैं, उन लोगों को तंग किया जा रहा है।
उन्होंने कहा कि हम लोग लालू-तेजस्वी के सिपाही हैं। सीबीआई की रेड से डरने वाले नहीं हैं। जैसे–जैसे चुनाव नजदीक आ रहा है, वैसे–वैसे भाजपा अपनी चाल चल रही है। लालू यादव को हम लोग भगवान मानते हैं, हमारे लिए वो कृष्ण के रूप में हैं। सुबह छह बजे सीबीआई की टीम पहुंची। कई कागज को चेक किया। हम लोग सारा टैक्स जमा करते है। कागज से मजबूत है।
टीम की सुरक्षा के लिए एक बस भर के CRPF जवान पहुंचे। किरण देवी बड़े बालू कारोबारी अरुण यादव की पत्नी हैं। छापे के दौरान दोनों पति-पत्नी घर में मौजूद हैं। किरण देवी आरा के संदेश से विधायक हैं।
इसके साथ ही नोएडा, दिल्ली और गुरुग्राम में RJD से राज्यसभा सांसद प्रेम चंद गुप्ता से जुड़े ठिकानों पर छापेमारी की गई।
अपडेट्स
किरण देवी पहली बार विधायक बनी हैं। वह RJD के पूर्व विधायक और बाहुबली नेता अरुण यादव की पत्नी हैं। जिन्हें पिछले चुनाव में पहली बार RJD ने टिकट दिया था। अंगियांव में अरुण यादव का आलीशान बंगला है, जहां CBI की टीम पहुंची है।
7 डील में जानिए लैंड फॉर जॉब डील का पूरा खेल
डील 1:CBI ने अपनी शुरुआती जांच में पाया कि 6 फरवरी 2008 को पटना के किशुन देव राय ने अपनी जमीन काफी कम कीमत पर राबड़ी देवी के नाम कर दी। यानी 3,375 वर्ग फीट जमीन सिर्फ 3.75 लाख रुपए में राबड़ी देवी काे बेच दी। साथ ही इसी साल परिवार के 3 मेंबर्स राज कुमार सिंह, मिथिलेश कुमार और अजय कुमार को मध्य रेलवे मुंबई में ग्रुप डी के पद पर नौकरी मिल गई।
डील 2:फरवरी 2008 में पटना के महुआबाग के संजय राय ने भी सिर्फ 3.75 लाख रुपए में 3,375 वर्ग फीट जमीन राबड़ी देवी को बेच दी। CBI ने अपनी जांच में पाया कि संजय राय के अलावा परिवार के 2 अन्य मेंबर्स को रेलवे में नौकरी मिल गई।
डील 3: पटना की रहने वाली किरण देवी ने नवंबर 2007 में सिर्फ 3.70 लाख रुपए में अपनी 80,905 वर्ग फीट जमीन लालू यादव की बेटी मीसा भारती को बेच दी। इसके बाद 2008 में सेंट्रल रेलवे मुंबई में किरण देवी के बेटे अभिषेक कुमार को नौकरी मिल गई।
डील 4: फरवरी 2007 में पटना निवासी हजारी राय ने अपनी 9,527 स्क्वायर फीट जमीन दिल्ली की कंपनी एके इंफोसिस्टम प्राइवेट लिमिटेड को 10.83 लाख रुपए में बेच दी। बाद में हजारी राय के 2 भतीजों दिलचंद कुमार और प्रेम चंद कुमार को वेस्ट-सेंट्रल रेलवे जबलपुर और साउथ-ईस्टर्न रेलवे कोलकाता में नौकरी मिल गई।
CBI ने पाया कि एके इंफोसिस्टम के सभी अधिकार और संपत्ति साल 2014 में लालू प्रसाद यादव की बेटी और पत्नी को दे दिए गए थे। राबड़ी देवी ने 2014 में कंपनी के ज्यादातर शेयर खरीद लिए और बाद में कंपनी की डायरेक्टर बन गईं।
डील 5: पटना निवासी लाल बाबू राय ने मई 2015 में मात्र 13 लाख रुपए में अपनी 1,360 वर्ग फीट की जमीन राबड़ी देवी के नाम कर दी। CBI ने जांच की तो पता चला कि लाल बाबू राय के बेटे लाल चंद कुमार को 2006 में नॉर्थ-वेस्टर्न रेलवे जयपुर में नौकरी मिली थी।
डील 6: बृज नंदन राय ने मार्च 2008 में अपनी 3,375 वर्ग फुट जमीन गोपालगंज निवासी हृदयानंद चौधरी को 4.21 लाख रुपए में बेच दी। हृदयानंद चौधरी को साल 2005 में ईस्ट-सेंट्रल रेलवे हाजीपुर में नौकरी मिल गई। 2014 में हृदयानंद चौधरी ने गिफ्ट डीड के जरिए इस जमीन को लालू प्रसाद यादव की बेटी हेमा को ट्रांसफर कर दिया।
CBI ने जांच की तो पाया कि हृदयानंद चौधरी और लालू प्रसाद यादव दूर के भी रिश्तेदार नहीं हैं। साथ ही जिस जमीन को गिफ्ट के रूप में दिया गया, उस वक्त सर्कल रेट के अनुसार उसका मूल्य 62 लाख रुपए था।
डील 7: विशुन देव राय ने मार्च 2008 में अपनी 3,375 वर्ग फीट की जमीन सीवान निवासी ललन चौधरी को दे दी। ललन के पोते पिंटू कुमार की साल 2008 में वेस्टर्न रेलवे मुंबई में नौकरी लग गई। इसके बाद ललन चौधरी ने फरवरी 2014 में इस जमीन को हेमा यादव को दे दिया।
ये खबर भी पढ़िए...
लैंड फॉर जॉब्स स्कैम में लालू-राबड़ी और बेटी को जमानत:लालू व्हीलचेयर पर कोर्ट पहुंचे थे; CBI ने बेल का विरोध नहीं किया 
रेलवे में लैंड फॉर जॉब्स यानी जमीन के बदले नौकरी देने के कथित भ्रष्टाचार के केस में लालू परिवार को बड़ी राहत मिली है। RJD सुप्रीमो लालू प्रसाद यादव, पत्नी राबड़ी देवी और बेटी मीसा भारती को जमानत मिल गई है। दिल्ली की राउज एवेन्यू कोर्ट ने 50 हजार के निजी मुचलके पर तीनों को जमानत दी है। इस मामले में अब 29 मार्च को अगली सुनवाई होगी।
लालू को व्हीलचेयर पर लेकर पत्नी राबड़ी देवी और बेटी राज्यसभा सांसद मीसा भारती कोर्ट के अंदर पहुंचीं थीं। इस दौरान उन्होंने मीडिया से दूरी बनाए रखी। कोर्ट ने 27 फरवरी को लालू की पत्नी राबड़ी देवी, बेटी मीसा भारती समेत 14 अन्य आरोपियों को समन जारी किया था। पूरी रिपोर्ट पढ़ने के लिए यहां क्लिक करिए 
लालू परिवार 600 करोड़ के घोटाले में फंसा:लैंड फॉर जॉब्स केस में अब तेजस्वी को CBI का समन, ED को 1 करोड़ कैश मिले
नौकरी के बदले जमीन केस में प्रवर्तन निदेशालय (ED) ने कहा कि यह 600 करोड़ का घोटाला है। जांच में पता चला है कि 350 करोड़ रुपए के प्लॉट और 250 करोड़ रुपए लेनदेन हुए हैं। 24 जगह छापे मारे गए हैं। इनमें एक करोड़ कैश मिले हैं। रेलवे के विभिन्न जोन में ग्रुप डी की भर्ती में 50% कैंडिडेट्स की भर्ती लालू परिवार के चुनावी क्षेत्रों से हुई है।
इधर, ईडी की रेड के बाद CBI भी एक्टिव हो गई है। जांच एजेंसी ने शनिवार को बिहार के डिप्टी CM तेजस्वी यादव को पूछताछ के लिए समन भेजा और आज ऑफिस आने के लिए कहा। इससे पहले 4 फरवरी को भेजा गया था। पूरी रिपोर्ट पढ़ने के लिए यहां क्लिक करिए